## Kriteriji za utvrđivanje financijske pomoći za programe nevladinih udruga i ustanova nacionalnih manjina

### NN 111/2003 (15.7.2003.), Kriteriji za utvrđivanje financijske pomoći za programe nevladinih udruga i ustanova nacionalnih manjina

# SAVJET ZA NACIONALNE MANJINE

1508

Na temelju Ustavnog zakona o pravima nacionalnih
manjina (»Narodne novine« 155/02) članka 35. stavak 4. i članka 36. stavak 11.,
Savjet za nacionalne manjine na sjednici održanoj 27. lipnja 2003. godine donio
je

## KRITERIJE

### ZA UTVRĐIVANJE FINANCIJSKE POMOĆI ZA PROGRAME NEVLADINIH UDRUGA I USTANOVA NACIONALNIH MANJINA

Pri utvrđivanju financijske pomoći za programe
nevladinih udruga i ustanova nacionalnih manjina primjenjivat će se opći i
posebni kriteriji i to:

OpĆi kriteriji

1. Poticati i financijski pomagati ostvarivanje
kulturnih i informativno-izdavačkih programa nevladinih udruga i ustanova
pripadnika nacionalnih manjina, koji izražavaju potrebu za očuvanjem etničkog,
kulturnog i jezičnog identiteta, a istovremeno znače doprinos kulturnom,
društvenom i gospodarskom razvit­ku Republike Hrvatske te njihovoj integraciji
u hrvatsko društvo;

2. Održavati dostignutu
razinu ostvarivanja etničkih prava koja su značajna za pripadnike nacionalnih
manjina;

3. Poklanjati posebnu
pozornost kulturnom amaterizmu i ustanovama kulture zbog njihove važnosti u očuvanju
etničkog identiteta.

4. Podupirati programe
koji doprinose unapređenju tolerancije i uspostavljanju multietničkog
povjerenja.

5. Provoditi zaključke
i odredbe ugovora i sporazuma o zaštiti prava nacionalnih manjina kojih je
Hrvatska sudionik.

Posebni kriteriji

1. Financijska pomoć utvrđivat će se prema
programima udruga, sukladno razgranatosti kulturnih društava i drugih
udruga-članica na lokalnoj razini;

2. Programi će se
analizirati i ocjenjivati prema dosadašnjim ukupnim rezultatima udruga, kvalificiranosti
nositelja programa, stvorenim pretpostavkama za realizaciju programa i značenju
programa za pripadnike nacionalnih manjina na određenom prostoru, vodeći računa
o ukupnoj racionalizaciji i štednji

3. Prednost će imati
udruge i ustanove, te programi udruga koje okupljaju većinu pripadnika pojedine
nacionalne manjine, odnosno one koje su duže vrijeme ostvarivale značajne
rezultate u očuvanju etničkog i kulturnog identiteta.

4. Raspoređena sredstva
za financiranje programa doznačivat će se na temelju kontinuirane analize
Savjeta za nacionalne manjine.

5. Raspoređena sredstva
usklađivat će se kontinuirano s ostvarivanjem programa. Udruge su obvezne
vratiti akontirana sredstva za programe koji nisu ostvareni, a u slučaju da se
sredstva ne vrate daljnje financiranje te udruge se obustavlja.

Programima koji su
djelomično ostvareni, financijska će se pomoć smanjiti srazmjerno neizvršenom
dijelu programa. Udruge su dužne vratiti sredstva ako u međuvremenu osiguraju
sredstva iz drugih izvora za isti program.

Koristit će se
uobičajeni kriteriji ocjenjivanja programa koji se primjenjuju u ovlaštenim
institucijama koje organiziraju i stručno nadziru pojedina područja društvenog
života. Primjenjivat će se Odluka o mjerilima za određivanje udruga čija je
djelatnost od interesa za Republiku Hrvatsku i financijskoj potpori udrugama iz
sredstava državnog proračuna.

Ovim kriterijima se uspostavljaju isti standardi
za pojedine vrste troškova kod svih nacionalnih manjina kao npr. za izdavanje
tjednika, dvotjednika, mjesečnika, časopisa, za rad kulturno-umjetničkih
društava (folklor, glazba, zborovi), kulturne manifestacije i režijske
troškove.

Pri analizi prijedloga programa udruga i
ustanova nacionalnih manjina te kod izrade prijedloga rasporeda sredstava za
sufinanciranje programa, informiranja, izdavaštva, kulturnog amaterizma,
kulturnih i inih manifestacija pripadnika nacionalnih ma­njina, sporazuma i
ugovora o zaštiti prava nacionalnih manjina kojih je Hrvatska sudionik, polazit
će se od ovih kriterija za navedene vrste programa:

I. Informiranje i
izdavaŠtvo

Za financiranje programa informiranja i
izdavaštva udrugama vrijede sljedeći kriteriji:

1. Format A3, korice u
boji, jedna stranica, jedna boja – sve vrste poslova (prijepis, prijelom,
uređivanje, tiskanje, honorari...) od 200 do 500 kuna, a s kolor fotografijama
od 500 do 900 kuna

(najmanje 2/3 autorskih
priloga)

2. Format A4, korice u
boji, jedna stranica, jedna boja – sve vrste poslova od 100 do 500 kuna, a s
kolor fotografijama od 400 do 800 kuna;

(najmanje 2/3 autorskih
priloga)

3. Format A5, korice u
boji, jedna stranica, jedna boja - sve vrste poslova do 300 kuna, a s kolor
fotografijama do 500 kuna;

(najmanje 2/3 autorskih
priloga)

Režijski troškovi za
informiranje iznose do 15% i dodaju se ukupnim sredstvima za ove programe, a za
izdavaštvo se ne priznaju.

Neće se financirati
prilozi preneseni iz drugih tiskovina, ako prelaze desetinu ukupnog opsega
lista.

Neće se financirati one
tiskovine (novine, časopisi, godiš­njaci i knjige) koje u impresumu nemaju
navedeno da su financirane iz državnog proračuna Republike Hrvatske.

II. Kulturni amaterizam

Folklorna, zborna,
glazbena ili kazališna skupina – od 5 do 30 sudionika, dvomjesečna dotacija za
sve vrste troškova do 5.000 kuna, a skupina preko 30 sudionika do 10.000 kuna.

Režijski troškovi
iznose do jedne četvrtine od ukupnog iznosa za realizaciju programa i dodaju se
ukupnim sredstvima za ove programe.

Neće se financirati
kulturni amaterizam organiziran pri školama u izvanškolskim aktivnostima s
učenicima.

Neće se financirati oni
programi kulturnog amaterizma za koje ne postoji javna obavijest organizatora
(tiskana – plakat, obavijest, pozivnica...., radijska ili televizijska) da su
financirane iz državnog proračuna Republike Hrvatske.

III. Kulturne
manifestacije

1. Manifestacije kulturnog stvaralaštva
pripadnika nacionalne manjine na razini Republike Hrvatske do 500 sudionika od
10.000 do 50.000 kuna, a preko 1000 sudionika do 100.000 kuna;

Manifestacije pojedinih
udruga, mjesta ili gradova do 10.000 kuna.

2. Sudjelovanje na sajmu knjiga ili stručni skup
- do 20.000 kuna,

3. Izložbe - jedna
izložba, za sve vrste troškova od 3.000 do 15.000 kuna.

Režijski troškovi
iznose do jedne četvrtine od ukupnog iznosa za realizaciju programa i dodaju se
ukupnim sredstvima za ove programe.

Neće se financirati
nastupi sudionika iz inozemstva, ako trošak njihovog nastupa prelazi desetinu
ukupnog iznosa troška pojedine manifestacije.

Neće se financirati one
kulturne manifestacije za koje ne postoji javna obavijest organizatora (tiskana
– plakat, obavijest, pozivnica...., radijska, televizijska ili internet
obavijesti) da su financirane iz državnog proračuna Republike Hrvatske.

IV. Programi koji
proizlaze iz bilateralnih sporazuma i ugovora

1. Financirat će se programi koji, proizlaze iz
bilateralnih sporazuma i ugovora kojih je Republika Hrvatska potpisnik, a ne
financiraju se iz drugih izvora. Programi će se financirati samo u slučaju da
se odnose na cjelokupnu nacionalnu manjinu, odnosno ako su od izuzetnog značaja
za cjelokupnu nacionalnu manjinu. Jedan od kriterija za ocjenu prihvatljivosti
programa je njegov doprinos poticanju suradnje i zajedništvu između udruga,
ustanova i drugih institucija pripadnika odnosne nacionalne manjine.

Poticat će se
financiranje programa uspostave međuetničkog povjerenja posebice na područjima
od posebne državne skrbi.

Iz ovih sredstava neće
se sukladno Zakonu o političkim strankama financirati političke i ine
djelatnosti pojedinca i grupa iz pojedinih udruga, odnosno čitavih udruga na
izborima i sličnim aktivnostima.

Sredstva za te programe
ne mogu narušavati odnose u rasporedu ukupnih sredstava između nacionalnih
manjina.

V.
Programi stvaranja pretpostavki za ostvarivanje kulturne autonomije nacionalnih
manjina

Financirat će se
programi usuglašeni s državnim tijelima, jedinicama lokalne i regionalne uprave
i samouprave, te s vijećima nacionalnih manjina i njihovim korodinacijama i
predstavnicima nacionalnih manjina. Ovim se stvaraju materijalne pretpostavke
za ostvarivanje kulturne autonomije nacionalnih manjina, kroz pomoć u
održavanju ili izgradnji domova kulture, nabavci potrebne opreme i stvaranju
prostornih i drugih uvjeta za djelovanje manjinskih udruga i ustanova.

VI.
Sudjelovanje udruga nacionalnih manjina u zajedniČkim programima koje
organizira Savjet za nacionalne manjine

Udrugama nacionalnih manjina se mogu doznačiti
sredstva za sudjelovanje na seminarima koji će se organizirati u cilju
promicanja novih zakonskih i drugih propisa, te primjene standarda iz
međunarodnih dokumenata.

Klasa: 016-02/03-03/01
Urbroj: 50438-03-01
Zagreb, 27. lipnja 2003

Predsjednik Savjeta
**Aleksandar Tolnauer,** v. r.

Ostalo, NN 111/2003-1508